Hryðjuverkamaður , Usman Kahn ( 28 ára ) , myrti tvo almenna borgara með hnífi við London-brú ( London Bridge ) síðdegis föstudaginn 29. nóvember . Lögregla skaut hann til bana . Kahn hafði áður sætt dómi fyrir hryðjuverk en var látinn laus í fyrra með rafrænt ökklaband svo að fylgjast mætti með honum . Hryðjuverkasveit bresku lögreglunnar herti rannsókn sína á málinu laugardaginn 30. nóvember . Lögreglan sætir ámæli vegna skorts á eftirliti með manninum sem var dæmdur árið 2012 fyrir aðild að tilraun til að sprengja kauphöllina í London . Þá var hann sagður hafa tengsl við öfgahópa íslamskra hryðjuverkamanna . Neil Basu , yfirmaður gagn-hryðjuverkadeildar lögreglunnar , segir að höfuðáhersla verði lögð á að upplýsa hvernig hryðjuverkamaðurinn stóð að verki . Honum var sleppt úr fangelsi „ á skilorði “ í desember 2018 . Í því fólst að hann varð að fullnægja ákveðnum skilyrðum annars yrði hann settur inn að nýju . Eitt skilyrðanna var að hann gengi með rafrænt ökklaband . Kahn myrti karl og konu í árásinni 29. nóvember og særði þrjá aðra vegfarendur sem fluttir voru undir læknishendur á sjúkrahúsi . Árásin var gerð um kl. 14.00 föstudaginn 29. nóvember við bygginguna Fishmongers ’ Hall við norðurenda London Bridge . Maðurinn hafði tekið þátt í námskeiði fyrir fanga á vegum Cambridge-háskóla í byggingunni áður en hann greip til bitvopnsins , jafnvel áður en hann yfirgaf húsið . Hann hafði sett á sig gervi-sprengjuvesti . Þegar nærstaddir sáu til ódæðisverka hans réðust þeir að manninum og lögðu hann til jarðar áður en lögregla kom og skaut hann til bana . Vegna árásarinnar þurfa bresk stjórnvöld að svara erfiðum spurningum vegna þess að morðinginn átti að vera undir eftirliti lögreglunnar sem vissi um hættu af honum . Boris Johnson , forsætisráðherra Breta , sagði föstudaginn 29. nóvember að það væru „ mistök að leyfa alvarlegum og ofbeldisfullum glæpamönnum að fara snemma úr fangelsi “ . Það væri mjög mikilvægt að „ láta af þessari venju og að hættulegir glæpamenn sæti hæfilegri refsivist , einkum hryðjuverkamenn “ . Bretadrottning lýsti harmi sínum vegna árásarinnar , hún færði neyðarsveitum þakkir fyrir skjót viðbrögð og „ hugrökkum einstaklingum “ sem hefðu stofnað eigin lífi í hættu „ með óeigingjörnum viðbrögðum til að hjálpa og bjarga öðrum “ .